naziv izložbe: KTIZMA TEU 3- Radionica snova grupe Ametist
autorska koncepcija: Olivera Gavrić Pavić

mesto: Umetnički paviljon Cvijeta Zuzorić, alternativna scena

vreme: 11-30. IX 2014.
Početak rada radionice: četvtrak, 11. septembar u 17.časova

Radno vreme Radionice snova grupe Ametist 12-19 časova, radnim danom

Radno vreme Paviljona: 10-20 časova svakim danom osim nedelje 10-14.č
Svečano zatvaranje radionice i promocija kataloga: četvtrak, 25. septembar u 19.časova
Učesnici:  članovi grupe Ametist (Petar Vujošević, Olivera Gavrić Pavić, Ivan Pavić, Dragan Vasić, Borislav Nježić) i pozvani umetnici: Slavica Marković, Milanka Vasić, Dragana Nikoletić, Vedran Vučić, Katarina Đorđević, Snežana Lukić,  Gordana Stanišić i Jovana Popović.
Eksponati: mozaik, zgrafito, crtež u različitim tehnikama, mozaička skulptura i drugi objekti, tresh-art, kolaž, kaligrafija, kompjuterska grafika...
 
Naziv izložbe Ktizma Teu datira od 2001. godine kada je održana prva autorska izložba mozaika Olivere Gavrić Pavić, koja je okupila 12 mozaičara u Muzeju istorije Jugoslavije u Beogradu. Iste godine je i formirana Umetnička grupa Ametist.  Druga izložba je održana u Galeriji niškog kulturnog centra, 2013. povodom obeležavanja 17 vekova od Milanskog edikta, upravo u gradu u kojem je rođen sv. Car Konstantin. Tada je okupljeno 11 mozaičara.
Ktizma Teu 3- radionica snova grupe Ametist je i svojevrsni novi početak u radu grupe. Umetnička grupa Ametist postoji već 13 godina i za sobom beleži preko 40 izložbi uglavnom mozaika.  Uz izložbe su organizovana brojna predavanja i prezentacije tehnike. Nakon toliko godina I ostvarenih zadataka grupa Ametist nije više usamljeni primer na polju popularizacije tehnike mozaika.

Upravo je postignut cilj grupe. Od 2001. do danas mozaik je, možemo reći,  zalaganjem grupe Ametist postao sasvim prirodan deo likovne scene Srbije. Brojni umetnici, tačnije preko 150 autora prošlo je kroz projekte grupe Ametist i danas samostalno ili u grupma rade praktične zadatke na polju mozaika. Dakle, jedan od osnovnih celjeva grupe, popularizacija i unapređivanje tehnike mozaika je ostvaren.
Oduvek brižljivo umetnički profilisana ova grupa želi da proširi svoju umetničku misiju i u drugim medijima. Tako izložba Radionica snova grupe Ametist okuplja autore najrazličitijih likovnih medija: mozaik, zgrafito, crtež u različitim tehnikama, mozaička skulptura i drugi objekti, tresh-art, kolaž, kaligrafija, kompjuterska grafika...  Izložba je procesualnog tipa. Deo autora radi u izložbenom prostoru za vreme trajanja izložbe. Posetioci ce moci da vide nastajanje mozaika, crteža, tresh-arta,  kaligrafije... Ipak, ovde se ne radi o javnoj demonstraciji likovnih tehnika, već o umetničkom performansu, radionici snova koja se odvija u prezentu, sada i ovde, sa ličnom prisutnošću. Radom na izložbi autori žele da pokažu da je umetnost ideja koja se živi.
Sticajem okolnosti grupa Ametist se okupila oko mozaičke tehnike, ali ova izložba treba da podvuče taj generalni stav o likovnoj umetnosti kao o kredu života. Bavljenje  umetnošću je proces koji neprekinuto traje i potvrđuje se u svim burama svakodnevice koja ne donosi mnogo podrške umetničkom razmišljanju. 
To znači da se od umetničke ideje ne odstupa ni kada je izvesno da naša umetnost ne donosi neke konkretne dobitke. Suštinski, lični umetnički svet bi trebalo da bude nezavistan kako od materijalnih tako i od društvenih uspeha.
Cela ideja same grupe Ametist je zasnovana upravo na tom nepragmatičnom stavu, na idealizmu i velikom mladalačkom entuzijazmu. Upravo ta reč entuziajazam vodi nas doslovce do suštine stvari. Entuzijazam znači stalno prebivanje u Bogu, dakle obitavanje u izvoru energije. Jedino tako možemo objasniti našu moć obnavljanja, permanentnog novog rađanja i istrajavanja. Nešto kao ptica Feniks.
Za grupu Ametist: Olivera Gavrić Pavić

                          Tel. 064 42 45 177

web site: http://www.ametist-mozaik.org
e-mail : grupa.ametist@gmail.com
